Sati Muke Gospodnje
19:00 sati: Isus pere noge apostolima
A Isus je znao (...) da je od Boga izišao te da k Bogu ide pa usta od večere, odloži haljine, uze ubrus i opasa se. Nalije zatim vodu u praonik i počne učenicima prati noge i otirati ih ubrusom kojim je bio opasan.(Iv 13, 1-5)

Zdravo Marijo...

O, Gospodine! Znao si da se približava čas Tvoje Muke, ali umjesto da si razmišljao o patnjama koje su Te čekale, dao si nam sjajan primjer ponizna služenja jednih drugima! Trpeći Isuse, molimo Te, ojačaj nas da se opterećeni raznim bolovima nikada ne usredotočimo samo na vlastite patnje, već da uvijek budemo otvoreni za potrebe naših bližnjih.

Isuse krotka i ponizna Srca, učini srce naše po Srcu svomu!

20:00 sati: Isus ustanovljuje Euharistiju  
I dok su blagovali, uze Isus kruh, izreče blagoslov pa razlomi, dade svojim učenicima i reče: „Uzmite i jedite! Ovo je Tijelo moje!“ I uze čašu, zahvali i dade im govoreći: „Pijte iz nje svi! Ovo je krv moja, Krv Saveza koja se za mnoge prolijeva na otpuštenje grijeha.“ (Mt 26, 26-28)

Zdravo Marijo...

O, Gospodine! Ustanovivši Presveti sakrament, ostao si s nama zauvijek. Trpeći Isuse, molimo Te, probudi u nama žeđ za čestim sjedinjenjem s Tobom u Svetoj pričesti. Svako naše trpljenje želimo pridružiti Tvojoj muci i prikazati ga na nakanu Svete Crkve da nijedno trpljenje ne bude uzaludno.

Srce Isusovo u Presvetomu sakramentu koje izgaraš ljubavlju prema meni, zapali moje srce ljubavlju prema Tebi!</center>

21:00 sat: Isus moli u Maslinskomu vrtu
Tada im reče: „Duša mi je nasmrt žalosna. Ostanite ovdje i bdijte sa mnom!“ I ode malo dalje, padne ničice moleći: „Oče moj! Ako je moguće, neka Me mimoiđe ova čaša. Ali ne kako Ja hoću, nego kako hoćeš TI!“ (Mt 26, 38-39) 

Zdravo Marijo...

O, Gospodine! Naučio si nas riječima Gospodnje molitve, a dan uoči svoje Muke pokazao si kako izvršiti poziv budi volja Tvoja. Trpeći Isuse, molimo Te, ojačaj nas za neprestano ustrajanje u molitvi i za ne padanje u trenutku kušnje. Pomozi nam ne bježati od našega kaleža trpljenja, već da zahvaljujući njemu pronađemo dioništvo u Tvojoj Muci koja će nas dovesti do Tvojega uskrsnuća.

Srce Isusovo, do smrti poslušno, smiluj nam se!

22:00 sata: Isus se tijekom molitve znoji krvlju
A ukaza Mu se anđeo s neba koji ga ohrabri. A kad je bio u smrtnoj muci, usrdnije se molio. I bijaše znoj Njegov kao kaplje krvi koje su padale na zemlju. (Lk 22, 43-44)

Zdravo Marijo...

O, Gospodine! Toliko usrdno si se molio da su čak krvave kapi znoja padale na zemlju. Trpeći Isuse, molimo Te, razbij led našega srca i nauči nas nesebičnoj ljubavi. Osnaži nas da ne štedimo znoj pomažući bližnjima i da ne zaboravljamo na svakodnevnu molitvu.

Presveto Srce Isusovo, koje je anđeo tješio u agoniji, podupiri nas u trenutku umiranja!

23:00 sata: Isusa Juda izdaje poljupcem
Dok je On još govorio, eto svjetine, a pred njom jedan od dvanaestorice, zvani Juda. On se približi Isusu da ga poljubi. Isus mu reče: „Juda, poljupcem Sina Čovječjega predaješ?“ (Lk 22, 47-48)

Zdravo Marijo...

O, Gospodine! Koliko Te samo morao boljeti izdajnički poljubac onoga kojega si izabrao da Te prati na svakomu koraku Tvojega života. Trpeći Isuse, molimo Te, daj nam čisto srce da naši poljupci budu znak nesebične ljubavi. A kada se i dogodi da padnemo, neka nas Tvoje milosrdne riječi dovedu do pokajanja.

Moj Isuse, ljubim Te iznad svega!

24:00 sata: Isus pred židovskim glavarima svećeničkim
Tada četa, zapovjednik i židovski sluge uhvatiše Isusa te Ga svezaše. Odvedoše Ga najprije Ani jer on bijaše tast Kajfe, velikoga svećenika one godine. Kajfa pak ono svjetova Židove: „Bolje da jedan čovjek umre za narod“. (Iv 18, 12-14)

Zdravo Marijo...

O, Gospodine! Prezirali su Te ljudi koji su najbolje poznavali Pisma te su, stoga, prvi trebali prepoznati u Tebi Boga i Spasitelja. Trpeći Isuse, molimo Te, ne dopusti nam ustrajati u sljepoći koja nas sprječava prepoznavati Tebe u drugim ljudima, osobito u onima našaćenima.

Presveto Srce Isusovo, vjerujem u Tvoju ljubav prema meni!

1:00 sat: Isus lažno optuživan
A glavari svećenički i cijelo Vijeće tražili su kakvo lažno svjedočanstvo protiv Isusa da bi Ga mogli pogubiti. Ali ne nađoše premda pristupiše mnogi lažni svjedoci. Napokon, pristupe dvojica i reknu: „Ovaj reče: 'Mogu razvaliti Hram Božji i za tri ga dana sagraditi'“. (Mt 26, 59-61)

Zdravo Marijo...

O, Gospodine! Tvoje suđenje bilo je javno izrugivanje pravdi. Trpeći Isuse, molimo Te, obnovi hram našega srca koji neprestano uništavamo lažima, lažnim optužbama i klevetama.

Presveto Srce Isusovo, uzdam se u Tebe!

2:00 sata: Isus izrugivan i ispljuskan
A ljudi koji su Isusa čuvali udarajući Ga poigravali se Njime i zastirući Mu lice, zapitkivali Ga: „Proreci tko Te udario!“ I mnogima se drugim pogrdama nabacivali na Nj. (Lk 22, 63-65)

Zdravo Marijo...

O, Gospodine! Neki od Tvojih krvnika zlostavljali su Te zbog vlastite zabave, drugi su, pak, pokušavali tako liječiti vlastite komplekse. Trpeći Isuse, molimo Te, ne dopusti nam pronalaziti radost u okrutnosti. Ne daj i da kada više gradimo osjećaj vlastite važnosti nanošenjem nepravde inim ljudima.

Srce Isusovo, pogrđeno bogohulnim uzvicima, smiluj nam se!

3:00 sata: Petar niječe Isusa
Gospodin se obazre i upre pogled u Petra, a Petar se spomenu riječi Gospodinove, kako mu ono reče: „Prije nego se danas pijetao oglasi, zatajit ćeš Me tri puta“. I iziđe te gorko zaplaka. (Lk 22, 61-62)

Zdravo Marijo...

O, Gospodine! Sam Knez apostola - onaj koji Te prvi nazvao Mesijom - zatajio Te. Trpeći Isuse, molimo Te, obdari i nas, koji Te neprestano niječemo, pogledom punim ljubavi koji nas dovodi do pokajanja i daje nam snage okajati naše prijestupe.

Pokaži nam, Gospodine, Lice svoje: i bit ćemo spašeni!

4:00 sata: Isus utamničen
A kad objutri, svi su glavari svećenički i starješine narodne održali vijećanje protiv Isusa da ga pogube. (Mt 27, 1)

Zdravo Marijo...

O, Gospodine! Zatočen u tamnoj i hladnoj tamnici ponizno si čekao što će s Tobom učiniti ljudi. Trpeći Isuse, molimo Te, daj nam snage, da Te nakon primanja u Svetoj pričesti nikada više na bacamo u hladne tamnice našega srca, već da se gorljivom predanošću klanjamo Tvojemu presvetomu Licu.

Slatko Srce Isusovo, smiluj se nama i našoj braći koja lutaju!

5:00 sati: Isus doveden pred Pilata
I upita Ga Pilat: „Ti li si kralj židovski?“. On mu odgovori: „Ti kažeš“. I glavari Ga svećenički teško optuživahu. Pilat Ga opet upita: „Ništa ne odgovaraš? Gle, toliko te optužuju“. A Isus ništa više ne odgovori te se Pilat čudio. (Mk 15, 3-5)

Zdravo Marijo...

O, Gospodine! Pilat je osjećao prijezir, kako prema Tebi, tako i prema Tvojim tužiteljima. Trpeći Isuse, molimo Te, očisti naša srca od podrugljivosti i oholosti te nam pomozi poput Tebe uvijek stajati na strani potlačenih.

Isuse, pred Pilatom nepravedno optužen, smiluj nam se!

6:00 sati: Herodov prijezir prema Isusu
A kad Herod ugleda Isusa, vrlo se obradova jer Ga je već odavna želio vidjeti (...) te se nadao od Njega vidjeti koje čudo. Postavljao Mu je mnoga pitanja, ali mu Isus uopće nije odgovarao. (...) Herod ga zajedno sa svojom vojskom prezre i ismija: obuče ga u bijelu haljinu i posla natrag Pilatu. (Lk 23, 8-11)

Zdravo Marijo...

O, Gospodine! Nisi ispunio prohtjeve taštoga kralja, stoga Te i prezreo i takva, izvrgnuta ruglu, poslao Pilatu. Trpeći Isuse, molimo Te, daj nam moć nikada ne postupati s Bogom ni s bližnjima kao sa sredstvom za ispunjavanje naših prohtjeva ili želja.

Gospodin moj i Bog moj!

7:00 sati: Isus postavljen do razbojnika Barabe
Međutim, glavari svećenički i starješine nagovore svjetinu da zaište Barabu, a Isus da se pogubi. Upita ih dakle upravitelj: „Kojega od ove dvojice hoćete da vam pustim?“ A oni rekoše: „Barabu!“ (Mt 27, 20-21)

Zdravo Marijo...

O, Gospodine! Narod je morao izabrati između davatelja života i ubojice. Kako je moguće da Tebe nisu izabrali? Trpeći Isuse, molimo Te, oprosti nam jer i mi neprestano biramo Barabu. Svaki počinjeni grijeh zapravo je rasplamsavanje nemira u našoj duši, a smrtnim grijehom ubijamo Božji život. Samo nas Ti možeš uskrisiti, stoga Te molimo: nauči nas kako njegovati u sebi dar posvetne milosti.

Božansko Srce Isusovo, obrati grješnike, spasi umiruće, izbavi duše iz čistilišta!

8:00 sati: Isus okrutno bičevan
Hoteći ugoditi svjetini, Pilat im pusti Barabu, a Isusa izbičeva. (Mk 15, 15)

Zdravo Marijo...

O, Gospodine! Pognut uza stup, primao si okrutne udarce krvnika. Trpeći Isuse, molimo Te, pogni naše tvrde šije i daj nam snage prignuti se nad sudbinom najsiromašnijih, nepravdom pogođenih i napaćenih.

Vječni Oče, prikazujem Ti rane Gospodina Isusa Krista za izliječenje rana naše duše!

9:00 sati: Isus okrunjen Trnovom krunom
Vojnici Ga odvedu u unutarnjost dvora, to jest u pretorij, pa sazovu cijelu četu i zaogrnu Ga grimizom; spletu trnov vijenac i stave Mu na glavu te Ga stanu pozdravljati: „Zdravo, kralju židovski!“

Zdravo Marijo...

O, Gospodine! Tvrdo trnje probilo je Tvoju najsvetiju glavu. Trpeći Isuse, molimo Te, daj nam milost poniznosti jer tako često veličamo dostignuća ljudskoga uma, zaogrćemo ga kraljevskim grimizom i odbacujemo pravoga Kralja. Ne dopusti nam zaboraviti da sve što je čovjek postigao i što će postići, potječe od Tebe.

Živjelo Srce Isusa, našega Kralja!

10:00 sati: Isus osuđen na smrt
A bijaše upravo priprava za Pashu (...) I [Pilat] kaže Židovima: „Evo kralja vašega!“ Oni na to povikaše: „Ukloni! Ukloni! Raspni Ga!“ Kaže im Pilat: „Zar kralja vašega da razapnem?“ Odgovoriše glavari svećenički: „Mi nemamo kralja osim cara!“ Tada im Ga preda da se razapne. (Iv 19, 14-16)

Zdravo Marijo...

O, Gospodine! Pilat se prignuo, osudio Te na smrt i oprao ruke, želeći se tako opravdati. Trpeći Isuse, molimo Te, ne dopusti nam izbjegavati vlastitu odgovornost za zlo koje smo počinili mi ili naši bližnji. Ojačaj nas da uvijek branimo istinu, a osobito onda kada će nas to mnogo koštati.

Preslatki Isuse, ne budi mi sudac, nego Spasitelj!

11:00 sati: Isus nosi teški križ na Golgotu
Uzeše dakle Isusa. I, noseći svoj križ, iziđe On na mjesto zvano Lubanjsko, hebrejski Golgota. (Iv 19, 16-17)

Zdravo Marijo...

O, Gospodine! Bio si krajnje iscrpljen, ali, unatoč tomu, donio si svoj Križ na sam vrh Golgote. Trpeći Isuse, molimo Te, izliječi našu lijenosti da možemo ustrajno izvršavati svoje dužnosti i ne odbacivati Križ naše svakodnevnice.

O moj Isuse, oprosta i milosrđa!

12:00 sati: Isusu svlače haljine i pribijaju ga na križ
Vojnici pak, pošto razapeše Isusa, uzeše Njegove haljine i razdijeliše ih na četiri dijela - svakomu vojniku po dio. A uzeše i donju haljinu, koja bijaše nešivena, otkana u komadu odozgor dodolje. Rekoše zato među sobom: „Ne derimo je, nego bacimo za nju kocku pa komu dopadne“. (Iv 19, 23-24)

Zdravo Marijo...

O, Gospodine! Okrutni krvnici strgnuli su s Tebe čak i Tvoju haljinu te su Te učinili nepokretnim, pribivši Te na Križ. Trpeći Isuse, molimo Te, pogledaj na nas koji sami sebi tako često vlastitom voljom oduzimamo dostojanstvo. Ne dopusti nam nepovratno tonuti u ponor grijeha. Pomozi nam shvatiti da si bio prikovan na Križ zato da bismo bili oslobođeni od zla koje nas sputava.

Isuse Kriste, koji si za nas trpio rane, smiluj nam se!

13:00 sati: Isus oprašta dobromu razbojniku
<center>Onda reče [dobri razbojnik]: „Isuse, sjeti me se kada dođeš u kraljevstvo svoje“. A On će mu: „Zaista ti kažem: danas ćeš biti sa mnom u raju!“ (Lk 23, 42-43)

Zdravo Marijo...

O, Gospodine! Kako li je neizmjerno Tvoje milosrđe! Trpeći Isuse, molimo Te, pomozi nam svaki trenutak našega života žudjeti za potpunim jedinstvom s Tobom. Ta Ti si nam milosrdan ne samo u času smrti naše, već i u svakomu trenutku. Nauči nas spoznati Tvoju veliku ljubav i živjeti prema njezinu nadahnuću.

Slatko Srce Isusovo, budi moja ljubav.

14:00 sati: Isus nam daje Mariju za Majku
Uz križ su Isusov stajale Majka Njegova, zatim sestra Njegove Majke, Marija Kleofina, i Marija Magdalena. Kad Isus vidje Majku i kraj nje učenika kojega je ljubio, reče Majci: „Ženo! Evo ti sina!“. Zatim reče učeniku: „Evo ti majke!“ I od toga časa uze je učenik k sebi. (Iv 19, 25-27)

Zdravo Marijo...

O, Gospodine! U posljednjim, najbolnijim trenutcima svojega života nisi se usredotočio na vlastito trpljenje, već si se pobrinuo za nas, davši nam Mariju za Majku. Trpeći Isuse, molimo Te, osnaži nas za nasljedovanje života Tvoje Žalosne Majke i na shvaćanje da si nam, davši nam Nju za Majku, povjerio zadatak skrbiti o slabijima i napaćenima.

Majko ljubavi, Majko žalosti, Majko milosrđa - zauzmi se za nas!

15:00 sati: Isus umire na križu
Nakon toga, kako je Isus znao da je sve dovršeno, da bi se ispunilo Pismo, reče: „Žedan sam“. A ondje je stajala posuda puna octa. I natakoše na izopovu trsku spužvu natopljenu octom pa je primakoše Njegovim ustima. Čim Isus uze ocat, reče: „Dovršeno je!“ I, prignuvši glavu, preda duh. (Iv 19, 28-30)

Zdravo Marijo...

O, Gospodine! Pognute glave želimo se klanjati otajstvu Tvojega Križa i Tvoje pregorke Muke. Trpeći Isuse, molimo Te, smiluj se nama i cijelomu svijetu,

Gospodine Bože, već od ovoga časa dragovoljno i rado prihvaćam iz Tvojih ruku bilo kakvu smrt koju ćeš mi Ti odrediti, sa svim njezinim bolima, mukama i tegobama koje će je pratiti!

16:00 sati: Isus proboden kopljem
Kada [vojnici] dođoše do Isusa i vidješe da je već umro, ne prebiše mu golijeni, nego Mu jedan od vojnika kopljem probode bok i odmah poteče krv i voda. (iv 19, 33-34)

Zdravo Marijo...

O, Gospodine! Krv i Boda što potekoše iz Tvojega Srca, čiste i poje duše svih ljudi. Trpeći Isuse, molimo Te, da mi, obdareni tako dragocjenim darovima, gorljivo preuzimamo na sebe odgovornost za dobro, ne samo nas samih, već i svih ljudi. Pomozi nam riječju, djelom i primjerom dovoditi sve ljude do životvornoga izvora svih milosti.

O Krvi i Vodo što potekoste iz Srca Isusova kao izvor milosrđa za nas, uzdam se u Tebe!

17:00 sati: Isusovo Tijelo počiva u Majčinu krilu
Uvečer dođe neki bogati čovjek iz Arimateje, imenom Josip, koji i sam bijaše učenik Isusov. On pristupi Pilatu i zaiska tijelo Isusovo. Tada Pilat zapovijedi da mu se dadne. (Mt 27, 57-58)

Zdravo Marijo...

O, Gospodine! Koliku je samo bol u srcu osjećala Tvoja Majka, grleći Tvoje tijelo. Ali, nije posumnjala, ostavši zauvijek vjerna nesebičnim riječima koje je izgovorila pri Anđelovu navještenju. Trpeći Isuse, molimo Te, osnaži nas u nadi protiv svake nade povjerovati i da svako trpljenje uspijemo sjediniti s Tvojom pregorkom Mukom, na nakanu spasenja svih ljudi. Neka Žalosna Majka bude naša učiteljica i zagovornica. Vjerujemo da nam nikada ne zadaješ veće trpljenje, nego koje možemo podnijeti.

Presveto Srce Isusovo, predajem Ti se po Mariji.

18:00 sati: Isusovo Tijelo položeno u grob
A na mjestu gdje je Isus bio raspet bijaše vrt i u vrtu nov grob u koji još nitko ne bijaše položen. Ondje, dakle, zbog židovske Priprave, jer grob bijaše blizu, polože Isusa. (Iv 19, 41-43)

Zdravo Marijo...

O, Gospodine! Tvoje Tijelo položeno je u grob koji je, iako tih, postao rječit, svjedok Tvojega uskrsnuća. Trpeći Isuse, molimo Te, daj nam shvatiti da, pristupajući Svetoj pričesti, Tvoje Presveto Tijelo polažemo u grobove našega srca. Pomozi nam povjerovati da tamo dolaziš obasjati našu nutrinu slavom svojega Uskrsnuća.

<center>Presveto Srce Božje, dođi Kraljevstvo Tvoje!
 

Molitve